《雨中有怀王达善胡子嘉舒仲㶷赵伯庸暨张观海杨玄同二高士 其一》
明代·唐桂芳

相逢何草草，相别太匆匆。世路东西异，羁怀彼此同。

才推三语掾，字学九成宫。今夜钟山雨，还听静打篷。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。